《九日同李伯开吴侯履集越山迟子建不至》
明代·区怀年

南国秋深展别悰，溪山迢递此过从。青鞋白帢追呼近，野蔌篱香取次供。

寒色乍侵桑落酒，夕阴遥度翠微钟。高歌望断幽人迹，何处萸花趁短筇。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。